Kupiškio kultūros centras kviečia į pirmąjį tarptautinį muzikos festivalį

Rugpjūčio-rugsėjo mėnesiais visus klasikinės muzikos mylėtojus kviečiame į tarptautinį muzikos festivalį Kupiškyje. Pirmojo festivalio organizatoriai išsikėlė ambicingą tikslą – propaguoti ir puoselėti Lietuvos meno kūrėjų kūrybą, megzti tarptautinius ryšius, populiarinti šiuolaikinį meną bei atgaivinti senąsias muzikos tradicijas, vykdant profesionalaus meno sklaidą Aukštaitijos regione.

Festivalio ambasadorius, meno vadovas – kupiškėnas, dirigentas, „Vilniaus sinfoniettos“ ir VDU kamerinio orkestro vadovas, tarptautinių konkursų laureatas Vytautas Lukočius. Jis sugrįš į savo vaikystės miestą, kur koncertuos, dalyvaus projekto veiklose ir taps šiuolaikinės bei klasikinės muzikos derinio propaguotoju, kviečiančiu klausytojus iš naujo atrasti profesionaliosios muzikos lobynus. Festivalio programa aprėpia gausius muzikinius žanrus – vokalinius, instrumentinius, operos ir populiariosios klasikos bei sudaryta taip, kad atskleistų skirtingas muzikos stilistikos epochas: baroko, klasicizmo, romantizmo ir šiuolaikinės muzikos. Žiūrovai kviečiami į 5 nemokamus koncertus.

Pirmąją festivalio dieną, rugpjūčio 22 d., publikos pamilti operos solistai, tarptautinių konkursų laureatai Ona Kolobovaitė, Egidijus Bavikinas, Liudas Mikalauskas bei pianistė Beata Vingraitė atliks kamerinį G. Verdi operos „Traviata“ pasirodymą. Šios operos siužetinė linija buvo sukurta pagal A. Diuma romaną „Dama su kamelijomis“, tad programos kūrėjai ir vėl sumanė priartinti knygą prie operos klavyro. Dramos monologai ir dialogai, besipinantys su operų arijomis ir duetais, mums visiems žinomą meilės istoriją atskleis dar nematytu būdu. Koncertas vyks Kupiškio kultūros centro kiemelyje.

Rugpjūčio 28 d. trys jauni populiarūs operos solistai: Edgaras Davidovičius, Paulius Bagdanavičius, Juozas Anužas bei visiems puikiai žinomas linksmasis ir charizmatiškasis dirigentas Vytautas Lukočius, kuris koncerte akompanuoja fortepijonu, kviečia jaukiai praleisti popietę klausantis geriausių pasaulio arijų ir populiariausių neapolietiškų dainų. Koncertas vyks Kupiškio r. Adomynės dvare.

Rugsėjo 2 d. fortepijono muzikos gerbėjus nudžiugins subtili Kharkov menų universiteto studenčių, ukrainiečių – Yanos Serbinos, Milanos Kurh programa, skirta karo aukoms atminti. Koncertas vyks Rokiškio krašto muziejuje.

2022 m. rugsėjo 4 d. L**ietuvos nacionalinis operos ir baleto teatras žiūrovų lauks norėdamas parodyti Giovanni Battistos Pergolesi vienaveiksmę komišką operą „Tarnaitė ponia“, kurios pastatymas buvo specialiai sukurtas scenai ant ratų.** Viename iš trijų vilkike telpančių kambarių grosiantis LNOBT simfoninio orkestro styginių kvartetas turės dvi sudėtis: Rusnė Matutienė, Aistė Birvydaitė (I smuikas), Giedrė Mišeikytė, Eduardas Bogdanovas (II smuikas), Kęstutis Pleita, Ugnė Gaučaitė (altas), Lukas Abromaitis, Tarmo Hiis (violončelė). Klavesinu skambins nepakeičiamoji koncertmeisterė Olga Taškinaitė. Koncertas vyks Kupiškio r. Palėvenės Dominikonų vienuolyno kiemelyje.

Festivalį rugsėjo 9 d. užbaigs įspūdingo balso savininkė, kolaratūrinis sopranas Margarita Levchuk (Baltarusija) kartu su VDU Kameriniu orkestru, vadovaujami vyr. dirigento maestro Vytauto Lukočiaus, padovanos išskirtinį žinomiausių operų arijų perlus. Koncertas vyks Kupiškio kultūros centro kiemelyje.

Ateikite ir pasinerkite į muzikos pasaulį, patirsite klausymo malonumą ir smagiai praleisite laiką!